Susanne Sander, spidskandidat for Venstre i Hjørring Kommune genopstiller ikke til kommunalvalget 2013.

Venstres Susanne Sander genopstiller ikke til byrådet i Hjørring ved kommunalvalget 2013. Det meddelte hun mandag aften. - Det er en beslutning, der er taget efter moden overvejelse. Det er ikke muligt, at have et fuldtidsarbejde, som jeg pendler til og så samtidig være aktiv i politik på mit niveau, siger hun i en pressemeddelelse. Susanne Sander blev valgt ind i byrådet i Hjørring Kommune i 2005. Ved kommunalvalget i 2009 blev hun udpeget som Venstres borgmesterkandidat og med næsten 5500 personlige stemmer var hun en af de helt store stemmeslugere. En borgmesterpost blev det dog ikke til. Ud over sit politiske engagement i byrådet i Hjørring Kommune, arbejder hun som socialkonsulent hos LandboNord. - I næste byrådsperiode bliver jeg 60 år og synes derfor, at det er tid for at gøre status. Jeg har da været aktiv i politik i knap 9 år og har derfor lyst til at der skal ske noget andet i min tilværelse, siger Susanne Sander.